Eskom-werker lank tronk toe vir kabeldiefstalArgieffoto ŉ Voormalige Eskom-werknemer is tot 12 jaar tronkstraf gevonnis vir kabeldiefstal. Ziphozonke Daniel Ntuli (33) is in die Middelburg-streekshof in Mpumalanga skuldig bevind op twee aanklagte van kabeldiefstal. Hy is op elke aanklag tot 12 jaar tronkstraf gevonnis. Daar is egter gelas dat die vonnisse gelyklopend uitgedien word. Ntuli en ŉ kollega, Busisiwe Edith Mawela (37), is op 31 Januarie 2018 in hegtenis geneem nadat die Valke se eenheid vir ernstige georganiseerde misdaad hulle verbind het met twee voorvalle waar magtigings uitgereik is vir die verwydering van koperkabels ter waarde van R1,2 miljoen van ŉ Eskom-perseel in Middelburg. Die saak met betrekking tot Mawela is tot 26 Julie uitgestel wanneer ŉ verhoordatum na verwagting vasgestel sal word.